L 335/42
RO
Jurnalul Oficial al Uniunii Europene
29.12.2022
Articolul 4
Accelerarea procedurii de acordare a autorizațiilor pentru instalarea echipamentelor de energie solară
(1) Procedura de acordare a autorizațiilor pentru instalarea echipamentelor de energie solară și a activelor de stocare a energiei coamplasate, inclusiv instalații solare integrate în clădiri și echipamente de energie solară pentru acoperișuri, în structurile artificiale existente sau viitoare, cu excepția suprafețelor artificiale de apă, nu depășește trei luni, cu condiția ca scopul principal al acestor structuri să nu fie producția de energie solară.
Prin derogare de la articolul 4 alineatul (2) din Directiva 2011/92/UE și de la punctul 3 literele (a) și (b) din anexa II, interpretate separat sau coroborate cu punctul 13 litera (a) din anexa II la directiva respectivă, astfel de instalații de echipamente de energie solară sunt exceptate de la cerința de a fi supuse unei analize pentru a se stabili dacă este necesară o evaluare a impactului proiectului asupra mediului, în cazul în care această cerință este aplicabilă, sau de la cerința de a efectua o evaluare specifică de impact asupra mediului.
(2) Statele membre pot exclude anumite zone sau structuri de la aplicarea alineatului (1), din motive de protecție a patrimoniului cultural sau istoric, din motive legate de interese de apărare națională sau din motive de siguranță.
(3) În ceea ce privește procedura de acordare a autorizațiilor pentru instalarea echipamentelor de energie solară, inclusiv pentru autoconsumatorii de energie din surse regenerabile, cu o capacitate de producție de energie electrică mai mică sau egală cu 50 kW, absența unui răspuns din partea autorităților sau entităților competente în termen de o lună de la introducerea cererii are drept rezultat faptul că autorizația este considerată ca fiind acordată, cu condiția ca capacitatea echipamentului de energie solară să nu depășească capacitatea existentă a racordării la rețeaua de distribuție.
(4) În cazul în care aplicarea pragului privind capacitatea menționat la alineatul (3) din prezentul articol generează o sarcină administrativă semnificativă sau afectează exploatarea rețelei de energie electrică, statele membre pot aplica un prag mai scăzut, cu condiția ca acesta să rămână superior valorii de 10,8 kW.
(5) Toate deciziile care rezultă din procedura de acordare a autorizațiilor menționată la alineatul (1) din prezentul articol sunt puse la dispoziția publicului în conformitate cu obligațiile existente.
Articolul 5
Retehnologizarea centralelor producătoare de energie din surse regenerabile
(1) Procedura de acordare a autorizațiilor pentru retehnologizarea proiectelor, inclusiv autorizațiile pentru modernizarea activelor necesare pentru racordarea acestora la rețea, în cazul în care retehnologizarea are ca rezultat o creștere a capacității, nu depășește șase luni, inclusiv în ceea ce privește evaluările de impact asupra mediului, în cazul în care acestea sunt necesare în temeiul legislației relevante.
(2) În cazul în care retehnologizarea nu duce la o creștere a capacității centralei producătoare de energie din surse regenerabile cu peste 15 % și fără a afecta necesitatea de a evalua orice impact potențial asupra mediului în temeiul alineatului (3) de la prezentul articol, racordările la rețeaua de transport sau de distribuție sunt autorizate în termen de trei luni de la introducerea cererii adresate entității competente, cu excepția cazului în care există preocupări justificate în materie de siguranță sau există o incompatibilitate tehnică cu componentele sistemului.
(3) În cazul în care retehnologizarea unei centrale producătoare de energie din surse regenerabile, sau modernizarea unei infrastructuri de rețea aferente, care este necesară pentru integrarea surselor regenerabile de energie în sistemul electroenergetic, face obiectul unei analize pentru a se stabili dacă este necesară o procedură de evaluare a impactului proiectului asupra mediului sau face obiectul unei evaluări de impact asupra mediului în temeiul articolului 4 din Directiva 2011/92/UE, o astfel de analiză prealabilă și/sau evaluare de impact asupra mediului se limitează la efectele potențiale semnificative care rezultă din modificarea sau extinderea în raport cu proiectul inițial.